萍鄉縣丞求頌
作者：釋印肅
朝代：宋

paragraphs: 杜門終日不通書，得意忘言總不拘。
舉向世間人不會，妄談生死事區區。
信香不昧和光爇，禍福皆心豈有殊。
心本全真含萬有，只緣六處起諸愚。
眼耳舌鼻身意靜，箇中何物礙明珠。
照天照地元不壞，非心貪妄命須臾。
天命五旬當見覺，從其耳順縱心如。
老人百出光無變，休將庚申叩文殊。
了道即心含法界，心無應物合菩提。
但勸諸人心莫怕，豈勞心上外求諸。
爲君一念真空體，肯信無心道不虛。